Sedibeng Water ontbindArgieffoto: Pixabay Die minister van water en sanitasie, Senzo Mchunu, het besluit om Sedibeng Water ná 43 jaar te ontbind. Mchunu het Donderdag gesê die land se waterrade sal hersien word met die doel om dienslewering te verbeter. AfriForum is verstom deur die minister se besluit. “Gaan die minister elke waterraad ontbind as hulle begin swaar trek in plaas daarvan om die munisipaliteite vas te vat?” wil Lambert de Klerk, bestuurder van omgewingsake by AfriForum, nou weet. De Klerk meen die probleem lê by die munisipaliteite wat nie die raad betaal vir die water wat gelewer word nie, terwyl die inwoners op hul beurt die munisipaliteite betaal. “Die inwoners en die waterraad trek gevolglik aan die kortste ent weens munisipaliteite se wanbetaling.” De Klerk voorsien nou dat die minister se besluit druk op Bloem Water en Magalies Water gaan plaas wat op hul beurt self gebuk gaan onder wanbetaling. “Ongelukkig is munisipaliteite en munisipale bestuurders onaantasbaar verklaar deur die ANC en is staatsdepartemente te bang om die ingewikkelde netwerk van ontplooide kaders tot verantwoording te roep. “Dit is duidelik dat die minister van water en sanitasie en Nkosazana Dlamini-Zuma, minister van samewerkende regering en tradisionele sake, nie met mekaar kommunikeer nie en die grootste kwessie wat na vore kom uit die aangeleentheid is iets wat AfriForum al ’n ruk lank vermoed, naamlik dat die nasionale regering beheer verloor het oor plaaslike owerhede. Plaaslike munisipaliteite doen net wat hulle wil en kom daarmee weg.” De Klerk sê AfriForum het vantevore al voorstelle aan die departement gemaak oor hoe die waterrade én Eskom geld van die munisipaliteite kan in deur van ’n invorderingstelsel gebruik te maak, maar dit het op dowe ore geval. Maroela Media het vroeër berig AfriForum en die Mafube Besigheidsforum gaan nou vir pres. Cyril Ramaphosa en 16 ander respondente in die Vrystaatse hooggeregshof in Bloemfontein uitdaag ten einde dienslewering in die Mafube- plaaslike munisipaliteit te verseker. Frankfort, Tweeling, Villiers en Cornelia word deur dié munisipaliteit bestuur.